Det ene er en nyhet, det andre er et utspill. Vi tar det siste først. Byutviklingsbyråden har vært sterkt fraværende i debatten om Bybanen til Åsane, som har gått i mediene, ikke minst BA, i det siste.

Det er ikke uten grunn. Han jobber.

– Det provoserer meg sterkt at politiske partier, og medier, ikke bryr seg om den Bybanen vi faktisk skal bygge, sier byutviklingsbyråd Henning Warloe.

Bybanealliansen sine utspill

Byråden sikter til diskusjonen som Bybanealliansen drar opp om Bybanen langs Bryggen, og videre i dagen mot Åsane.

LES SAKEN HER: – Slik bør Sandviken bli

– Dette ligger langt frem i tid, samtidig holder vi helt konkret på med et viktig prosjekt og viktige beslutninger. Hvordan skal tilgjengeligheten for alle pasientene og arbeidstakerne på Haraldsplass og Haukeland være? Hvordan skal vi utvikle Fyllingsdalen? Hva med Helseklyngen på Årstad? Dette er mye viktigere spørsmål enn hvordan det vil eventuelt kunne se ut her, eller der, sier Warloe og sikter til skissene som alliansen porsjonerer ut.

– Poenget er vel at få bryr seg fordi det er lite kontroverser om Bybanen til Fyllingsdalen?

– Det er likevel viktige valg. Det vil kunne gi Bergen en enorm gevinst i å gi arbeidstakerne på Haukeland, byens største arbeidsplass, anledning til å pendle med Bybanen. Det ville være fint om politikerne var opptatt av slike ting, og ikke bare gikk rundt og fikk laget tegninger av Sandviken og Torget, sier Warloe.

– Men er det ikke greit å få jobbe i fred med Bybanen vestover, mens innbyggere og politikere krangler om den nordover?

– Jeg mener ikke det er negativt med diskusjon! Jeg mener at folk må folk være klar over at Bybanen vestover gir kjempestore muligheter og store forandringer, det er vårt viktigste byutviklingsverktøy. Det er rart at flere ikke er opptatt av det som skjer.

Han refser ikke bare Bybanealliansen.

Pris på 170 millioner kroner

– Jeg sa det senest i morgen til mitt eget parti også. Vi må bli flinkere til å diskutere det vi skal gjøre, enn å diskutere noe vi ikke skal gjøre på veldig lenge.

I dag kunngjorde kommunen at firmaet Sweco skal regulere og prosjektere Bybanen fra sentrum til Fyllingsdalen via Haukeland og Minde.

Samlet pris for arbeidet er ikke mindre 170 millioner kroner.

– Dette er en viktig milepæl. Jo mer vi jobber med denne utbyggingen, jo mer ser hva den faktisk vil bety. Timingen er helt ideell for en rekke utviklingsområder, i Møllendal, på Minde og i Fyllingsdalen. Den vil bety veldig mye i positiv forstand.

Og problemer er det for Bybanen til Fyllingsdalen også. Spesielt ett av dem er stort. Bybanen må ta av arealene til Jernbaneverkets skinner og anlegg på Minde, skal den kunne gå der. Jernbaneverket har sagt stopp.

Nå forhandler de med fagetaten og byrådet i kommunen. Stridigheten kan ende hos regjeringen.

– Det skal et bra politisk arbeid å lirke på plass en enighet mellom kommunen og Jernbaneverket, og det ville være fint hvis politikere var opptatt av slike ting, ikke bare av å tegne bilder av Sandviken, sier Warloe.

Jernbanen må ha plass

Jernbaneverket vil mangle areal til å håndtere gods dersom Bybanen skal få en del av dem de har på Minde. En av løsningene som er skissert er en utfylling i Store Lungegårdsvann, som skal sikre Jernbaneverket mer areal.

– Det er den mest opplagte løsningen, og det betyr at de midlertidig får mer aktivitet på Nygårdstangen, selv om vi alle ønsker å flytte godsterminalen et annet sted. Jeg mener vi må være villige til å akseptere det, sier Warloe.

– Rom Eiendom, altså NSB, mener man ikke bør tro på Jernbaneverket og sier at dersom de får økt kapasitet på Nygårdstangen vil de bare være der «til evig tid»?

– Man må klare å ha to tanker i hodet samtidig. De må ha en effektiv godshåndtering på kort sikt, og så får vi klare å løse problemet med Nygårdstangen også på lang sikt. Dette har jeg tro på at vi skal klare.